VSL Sklep I Cpg 194/2024
Datum: 2024-05-29T02:00:00.000+02:00
ecli: ECLI:SI:VSLJ:2024:I.CPG.194.2024
sodisce: Višje sodišče v Ljubljani
oddelek: Gospodarski oddelek
institut: stroški pravdnega postopka - sodba na podlagi pripoznave - povod za tožbo
jedro: Že s tem, da je bila ob vložitvi izvršilnega predloga v zamudi, je toženka povod za tožbo dala.
zveza: ZPP člen 157

## Jedro

Že s tem, da je bila ob vložitvi izvršilnega predloga v zamudi, je toženka povod za tožbo dala.

## Izrek

I. Pritožbi se ugodi in se II. točka izpodbijane sodbe spremeni tako, da mora toženka tožnici za pravdne stroške plačati 592,98 EUR, v 15 dneh, v primeru zamude z zakonskimi zamudnimi obrestmi od izteka navedenega roka do plačila.

II. Toženka mora tožnici za pritožbene stroške povrniti 217,86 EUR, v 15 dneh, v primeru zamude z zakonskimi zamudnimi obrestmi od izteka navedenega roka do plačila.

## Obrazložitev

Tožnica se pritožuje samo zoper stroškovno odločitev v sodbi na podlagi pripoznave, s katero je bilo tožnici naloženo, naj toženki povrne 489,60 EUR s pripadki. Gre torej za pritožbo zoper sklep (peti odstavek 128. in prvi odstavek 166. člena Zakona o pravdnem postopku, ZPP).

Sodišče prve stopnje se je sklicevalo na 157. člen ZPP in navedlo, da je stroške prisodilo toženki, ker je ta tožbeni zahtevek pripoznala v odgovoru na tožbo. Vendar pa ta člen za takšno odločitev postavlja še pogoj, da toženka ni dala povoda za tožbo. Pritožnica utemeljeno opozarja, da je bilo v tej zadevi drugače. Ta gospodarski spor se je začel s predlogom za izvršbo na podlagi verodostojne listine, vloženim 4. 12. 2023. Verodostojna listina je bila račun za plačilo 6182,96 EUR, zapadel 25. 11. 2023. Toliko je tožnica iztoževala, z zamudnimi obrestmi od 26. 11. 2023. Ta tožbeni zahtevek je toženka pripoznala. Dolžnik pride v zamudo, če ne izpolni obveznosti v roku, ki je določen za izpolnitev (prvi odstavek 299. člen Obligacijskega zakonika). Že s tem, da je bila ob vložitvi izvršilnega predloga v zamudi, je toženka povod za tožbo dala.

Potrebne stroške zato mora plačati toženka tožnici (prvi odstavek 154. in prvi odstavek 155. člena ZPP). Mednje spada 105 EUR dolžne takse za postopek na prvi stopnji, končan s sodbo na podlagi pripoznave (tarifna št. 1112 iz Zakona o sodnih taksah, ZST-1, v zvezi s 16. členom ZST-1), 120 EUR stroškov s sestavo predloga za izvršbo (0,5 x 200 točk x 0,6 EUR/točko po tarifni št. 31/1 iz Odvetniške tarife, OT, v zvezi s prvim odstavkom 13. člena OT), 40 EUR pavšalnih stroškov izterjave po drugem odstavku 14. člena Zakona o preprečevanju zamud pri plačilih (ZpreZP-1) in 240 EUR za sestavo dopolnitve tožbe (400 točk x 0,6 EUR/točko po tarifni št. 19/1 v zvezi s prvim odstavkom 13. člena OT), ob dvoodstotnem povečanju za pavšal za odvetniške administrativne izdatke (tretji odstavek 11. člena OT) in 22-odstotnem povečanju za DDV od odvetniških stroškov (drugi odstavek 12. člena OT), skupno 592,98 EUR. Tožnica je zahtevala tudi povrnitev zakonskih zamudnih obresti od stroškov, ki ji jih je pritožbeno sodišče prisodilo skladno s pravnim mnenjem občne seje Vrhovnega sodišča z dne 13. 12. 2006.

Na pritožbeni stopnji so bili potrebni stroški za dolžno sodno takso in odvetniške stroške 217,86 EUR (31,20 EUR po tarifni št. 3009 po ZST-1 ter 186,66 EUR oziroma 200 točk x 1,25 x 0,6 EUR/točko x 1,02 x 1,22 po tarifni št. 22/1 iz OT, z upoštevanjem vrednosti stroškov pod pritožbo, in po zgoraj navedenih podlagah iz OT). Obresti so bile prisojene skladno z zgoraj navedenim pravnim mnenjem občne seje Vrhovnega sodišča.

---

Zakon o pravdnem postopku (1999) - ZPP  - člen 157

[^]: Pridruženi dokumenti:*

[^]: *Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.